Diari Oficial de la Generalitat Valenciana


Sumari del DOGV 2305, del 07-07-1994 (1994/831918)

RESOLUCIÓ de 30 de juny de 1994, de la Direcció General de Relacions amb les Corts i del Secretariat del Govern, per la qual es disposa la publicació del Conveni entre la Conselleria d'Educació i Ciència i l'Ajuntament de Llíria, per a la creació d'un conservatori professional de música de titularitat municipal en l'esmentada localitat.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2305

Data del DOGV
:   07-07-1994

Secció del DOGV
:   ALTRES DISPOSICIONS

Número del document
:   1994/831918


Data del document
:   30-06-1994

Organisme emissor
:   Conselleria de Educació i Ciència

Tipus de document
:   Resolució

RESOLUCIó de 30 de juny de 1994, de la Direcció General de Relacions amb les Corts i del Secretariat del Govern, per la qual es disposa la publicació del Conveni entre la Conselleria d'Educació i Ciència i l'Ajuntament de Llíria, per a la creació d'un conservatori professional de música de titularitat municipal en l'esmentada localitat. [94/4617]  
Subscrit, després de la tramitació prèvia reglamentària, entre la Conselleria d'Educació i Ciència i l'Ajuntament de Llíria, el dia 8 de juny de 1994, un conveni per a la creació d'un conservatori professional de música de titularitat municipal en l'esmentada localitat, i en compliment del que estableix la clàusula 10 del conveni, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0266/94, i que figura com a annex d'aquesta resolució.  
Valencia, 30 de juny de 1994.- El director general de Relacions amb les Corts i del Secretariat del Govern.  
Conveni entre la Conselleria d'Educació i Ciència i l'Ajuntament de Llíria per a la creació d'un conservatori professional de música de titularitat municipal en l'esmentada localitat.  
Valencia, 8 de juny de 1994  
REUNITS:  
D'una banda, Joan Romero González, conseller d'Educació i Ciència de la Generalitat Valenciana, facultat per a aquest acte mitjançant un acord pres pel Govern Valencià en la reunió de data 10 de maig de 1994.  
I de l'altra, Ricard Torres Balaguer, alcalde president de l'Ajuntament de Llíria, facultat per a aquest acte per l'acord del Ple de l'esmentat Ajuntament de data 16 de març de 1994,  
MANIFESTEN:  
1. Que la gran demanda d'estudis musicals a la comarca del Camp de Túria, unida a les característiques particulars de la localitat de Llíria (considerada veritable ciutat de la música, de tradició i sentiment musicals molt arrelats, i amb una infraestructura bandística excepcional), exigeix i justifica la creació a Llíria d'un conservatori professional de música de titularitat íntegrament municipal.  
2. Que l'Ajuntament de Llíria, en la sessió plenària realitzada el dia 16 de setembre de 1993, acordà sol·licitar la creació d'un conservatori professional de la seua titularitat en l'esmentada localitat, dins del marc educatiu de la Llei Orgànica 1/1990, d'Ordenació General del Sistema Educatiu.  
3. Que la Inspecció Educativa ha emés un informe favorable respecte de l'esmentada petició, ja que s'ajusta a allò establert en el Reial Decret 389/1992, de 15 d'abril, pel qual s'estableixen els requisits mínims dels centres que imparteixen ensenyaments artístics, i també en el Decret 151/1993, de 17 d'agost, del Consell de la Generalitat Valenciana, en allò referit als objectius, continguts i sistema d'avaluació corresponents als estudis de grau mitjà sol·licitats.  
Per tot això, en virtut de les competències que atorga el Reial Decret 2093/83, de 28 de juliol, sobre traspàs de funcions i serveis de l'administració de l'estat a la de Comunitat Valenciana, en matèria d'Educació, i la Llei 7/1985, de 2 d'abril, reguladora de les Bases de Règim Local, la Conselleria d'Educació i Ciència i l'Ajuntament de Llíria acorden subscriure aquest conveni d'acord amb les següents  
CLàUSULES:  
Primera  
Es crea el Conservatori Professional de Música de Llíria, de titularitat íntegrament municipal, ubicat provisionalment als carrers del Metge Miguel Pérez, 4-6, i de Sant Vicent, 17, de l'esmentada localitat, amb número de codi 76537748 i una capacitat per a 275 llocs escolars.  
Segona  
Aquest Conservatori impartirà, amb reconeixement oficial i plenes facultats acadèmiques, els ensenyaments establerts en la Llei 1/1990, de 3 d'octubre, corresponents a les especialitats de grau mitjà següents: Piano, Violí, Viola, Violoncel, Guitarra, Flauta, Oboè, Clarinet, Saxòfon, Fagot, Trompa, Trompeta, Trombó, Tuba, Percussió i Contrabaix.  
Així mateix, impartirà la resta d'assignatures obligatòries previstes en el currículum de grau mitjà que, per a cadascuna de les especialitats esmentades, assenyala l'article 10 del Decret 151/1993, de 17 d'agost del Govern Valencià.  
A efectes administratius, el Conservatori Professional de Llíria queda adscrit al Conservatori Superior de Música Joaquín Rodrigo de Valencia (número de codi 25001789).  
Tercera  
Provisionalment, i fins a la seua extinció d'acord amb el calendari vigent d'aplicació de la LOGSE, aquest Conservatori impartirà els següents ensenyaments de grau mitjà previstos en el Decret 2618/1966, de 10 de setembre: Piano, Violí, Viola, Violoncel, Contrabaix, Guitarra, Flauta, Oboè, Clarinet, Saxòfon, Fagot, Trompa, Trompeta, Trombó, Tuba i Percussió; a més a més de les assignatures obligatòries que preveu l'article 11 d'aquest Decret, per a l'obtenció del títol de professor de les especialitats instrumentals assenyalades.  
Quarta  
Correspon al titular del Conservatori Professional de Música de Llíria, la dotació pressupostària necessària per a les despeses derivades del personal docent i no docent, i també del funcionament de l'esmentat centre, independentment de la posibilitat de concórrer a totes les convocatòries públiques que realitze la Conselleria d'Educació i Ciència per a la concessió de subvencions als centres públics d'ensenyaments de música.  
Cinquena  
El Conservatori Professional de Música de Llíria s'haurà de sotmetre a l'autoritat de la Conselleria d'Educació i Ciència i de la Inspecció Educativa, en aquells supòsits previstos en el Decret 180/1992, de 10 de novembre, pel qual es regulen l'organització i les funcions de la Inspecció Educativa de la Comunitat Valenciana (DOGV de 27 de novembre).  
Sisena  
El titular del Conservatori es compromet a:  
a) Complir allò que estableix en el títol tercer, pel que fa a òrgans de govern dels centres públics, la Llei Orgànica 8/1985, de 3 de juliol, reguladora del Dret a l'Educació, amb les especifitats que determina l'últim paràgraf de la disposició addicional segona de l'esmentada llei orgànica.  
b) Complir els requisits establerts en l'article segon, apartat 2, del Decret 2618/1966, de 10 de setembre, sobre Reglamentació General de Conservatoris de Música (BOE de 24 d'octubre), i en el RD 389/1992, de 15 d'abril, pel qual s'estableixen els requisits mínims dels centres que imparteixen ensenyaments artístics.  
c) Fer que els plans d'estudis, programes, nivells i sistema d'avaluació que s'hagen de desplegar es corresponguen amb els establerts en la legislació vigent (RD 756/1992, de 26 de juny; Decret 151/1993, de 17 d'agost, i Decret 2618/1966).  
d) Seguir les mateixes directrius acadèmiques que l'administració educativa dicte per als centres depenents de la Conselleria d'Educació i Ciència, pel que fa a l'organització escolar del Conservatori, i a presentar cada curs acadèmic una programació general anual en què consten les dades acadèmiques i administratives del centre.  
Així mateix, haurà de notificar a la Conselleria d'Educació i Ciència les modificacions d'horari i els canvis de professorat que puguen produir-se, adjuntant-hi els documents que justifiquen el compliment de la titulació exigida al nou professorat.  
e) La custòdia d'actes, expedients d'alumnes, registres de correspondència oficial i documents de caràcter administratiu que es generen en virtut de les facultats que se li confereixen.  
Setena  
Aquest conveni tindrà efecte, pel que fa al reconeixement dels ensenyaments, a partir del curs acadèmic 1993-94.  
Vuitena  
Les modificacions que es produesquen en els ensenyaments,  
instal·lacions i altres requisits mínims que, d'acord amb el Reial Decret 389/1992, de 15 d'abril, ha de tenir el centre, caldrà que siguen notificats a l'administració educativa, la qual instruirà un expedient que serà tramitat de manera anàloga a com es fa en el cas dels centres privats.  
Les esmentades modificacions tindran efecte, en el moment en què es modifique aquest conveni o es subscriga la corresponent addenda a aquest.  
Novena  
Aquest conveni tindrà una duració indefinida. No obstant això, podrà ser extingit per qualsevol de les causes següents:  
a. Per mutu acord de les parts.  
b. Per incompliment de les obligacions assumides per alguna de les parts.  
c. Per denúncia d'una de les parts, amb un avís previ de, com a mínim, sis mesos abans de l'inici del curs acadèmic en el qual s'haja d'extingir.  
d. Per canvi de titularitat del centre o cessament de les activitats.  
Aquesta extinció tindrà efecte a partir de la fi del curs en què es donen les causes esmentades.  
En els supòsits previstos en els punts b i d, l'extinció requerirà la comunicació prèvia de la Conselleria al titular del Conservatori.  
Deu  
Aquest conveni caldrà que s'inscriga en el Registre de Centres Docents de la Comunitat Valenciana i en el Registre de Convenis de la Generalitat Valenciana, a més a més de ser publicat en el Diari Oficial de la Generalitat Valenciana.  
Com a prova de conformitat i perquè en quede constància, les dues parts firmen el present conveni en el lloc i la data consignats anteriorment.  
El conseller d'Educació L'alcalde president de  
i Ciència l'Ajuntament de Llíria  
Joan Romero González Ricardo Torres Balaguer